武擔
作者：宋京
朝代：宋

paragraphs: 君不見蜀王妃子墓突兀，成都城中若山積。
墓頭寒鏡澀無光，妬月欺煙化爲石。
鴻荒無根憑野史，直謂山妖化妃子。
臨終未免懷首丘，運土山中葬於此。
山名武擔錦江邊，用是得名千萬年。
如今佛閣倚空翠，老木盤鬰摩蒼天。
晴雲入穴西山出，捲簾坐見嵐光滴。
撥得文如汲冢書，免使後人疑往昔。